參政李公以勤謹和緩勵後學江憲益以公廉忠信爲八箴因賦詩贈別
作者：洪咨夔
朝代：宋

paragraphs: 百工聚一車，百行根一誠。
反身物皆備，動與誠俱行。
勤如轂下轉，謹如軾前橫。
和緩以將之，轡舞鍚鸞鳴。
廉者慾之軫，公者事之衡。
更當主忠信，軸正箱自平。
是理誰獨無，旦晝昏其明。
不誠故無物，器窳轍易傾。
公材如大車，致遠不計程。
八物攻且良，悉由一誠生。
玉節天西南，三峨軋崢嶸。
志雖屈乎位，身已榮於名。
紹興博士翁，四十辭簪纓。
慶鍾侍御史，勇與雷霆爭。
清風激百世，須公亢家聲。
挾此八字箴，東歸侍延英。